જીયોજીત ફાઇનાન્સિયલ સર્વિસના રિસર્ચ હેડ વિનોદ નાયરના કહેવા પ્રમાણે, આગામી દિવસોમાં માઇક્રો આર્થિક ડેટાની સાથે કંપનીઓના પરિણામની પણ જાહેરાત થવાની હોવાથી બજારમાં ચંચળતાનું પ્રમાણ વધશે. શેરોના ભાવમાં છેલ્લા એક મહિનામાં ખાસ્સો ઘટાડો થયો હોવાથી રિઝલ્ટ પછી શેરોમાં નવેસરથી રિવેલ્યૂએશન થવાની સાથે કોન્સોલિડેશન તબક્કો જોવાશે. બજારમાં હજી ત્રણથી પાંચ ટકા સુધીનો ઘટાડો જોવા મળી શકે એમ નોમુરાએ રિપોર્ટમાં જણાવીને ઉમેર્યું હતું કે, બજારમાં હજી બોટમઆઉટની સંભાવના જોવાતી નથી. સેન્સેક્સની સરખામણીએ બ્રોડબેઇઝ આંક જેવા કે મિડ કેપ 21 અને સ્મોલ કેપ 61 પોઇન્ટ ઘટ્યા હતા. જેને પગલે માર્કેટ બ્રેડથ નકારાત્મક રહીને વધનાર 1029 શેરો સામે 1585 ઘટનાર શેરો રહ્યા હતા. સેક્ટોરલ આંકમાં એનર્જી 1.4 ટકા, એફએમસીજી 1.7 ટકા, ઇન્ડસ્ટ્રીઝ 1.2 ટકા, ટેલિકોમ 0.8 ટકા, ઓટો 2.6 ટકા, બેન્કેક્સ 0.5 ટકા, કન્ઝયુમર ડ્યુરેબલ 3.9 ટકા, ઓઇલ એન્ડ ગેસ 1.9 ટકા, પાવર 0.6 ટકા અને રિયલ્ટી 1.1 ટકા ઘટ્યા હતા. જ્યારે હેલ્થકેર આંક એક ટકા અને મેટલ આંક એક ટકા વધીને રહ્યા હતા. એશિયન અને યુરોપના શેરબજારમાં સતત બીજા દિવસે ઘટાડાનું હવામાન હતું. અમેરિકામાં બોન્ડ યીલ્ડ વધતાં તેની નકારાત્મક અસર વૈશ્વિક બજારમાં જોવાઈ હતી.